section_heading: Sjeverni Jemen
paragraph_text: Sjeverni Jemen ostao je polufeudalna i teokratska država do 1948., zatim nakon ubojstva imama Jahje sin Ahmed mu zagovara nesvrstanost i 1958. se priklonio državnom savezu Egipta i Sirije (Ujedinjena Arapska Republika). Ahmedov sin Muhamad al-Badr (Muḥammad al-Badr) je 1962. svrgnut u državnom udaru i proglašena je Arapska Republika Jemen, predsjednik postaje vođa udara Abdulah Salal (‘Abd Allāh Sallāl), uz potporu Egipta i SSSR. Svrgnuti al-Badr uz pomoć Saudijske Arabije i Jordana organizira pobunu koja je prerasla u građanski rat. 1967. godine povukle su se mnogobrojne egipatske snage što je oslabilo režim i već studenoga iste godine Salal je sam srušen u vojnom udaru. Njegove su snage pružale i dalje otpor novom čelniku države al-Irjaniju (‘Abd al-Raḥmān al-Iryānī). Uz posredovanje Saudijske Arabije dogovoreno je primirje 1970. godine, no nove nasilne smjene vlasti dogodile su se 1974., 1977. i 1978. godine. Lipnja 1978. dolazi čelnik koji napokon politički stabilizira državu. Ali Abdulah Salih (‘Alī ‘Abd Allāh Ṣāliḥ) uspijeva uz pomoć Saudijske Arabije, a potom 1980-ih i SSSR-a i sa zapadnim zemljama te liberalizirao politički sustav. Pojedine plemenske skupine nastavile su pružati otpor vlastima, ali to nije bilo signifikantno.